কলকাতা অনেকক্ষেত্রেই অনন্য। তারই আর একটি নজির রা‌জভবনের এলিভেটর। ১২৪ বছর আগে এখানেই বসানো হয়েছিল ভারতের প্রথম এলিভেটরটি। আজও সেটি দিব্যি কাজ করে চলেছে। রাজভবন, বাংলার রাজ্যপালের বাড়ি। কার্যালয়। ইংরেজ আমলে যে সময়ে কলকাতা ভারতের রাজধানী ছিল, সেইসময়ে রাজভবনে বসবাস করতেন ভাইসরয়। ভাইসরয়ের বসবাসের সুবিধার জন্যেই ওই এলিভেটরটি বসানো হয়। সিপাহি বিদ্রোহের পর যখন ভারতের রাজনৈতিক ক্ষমতা ইংরেজদের হাতে চলে যায়, সেইসময় থেকে ২৭ একর জমির ওপর নির্মিত রাজভবন ভাইসরয়ের বসবাসের জায়গা। সময়টা ১৮৫৮ সাল। ১৮৯২ সালে রাজভবনের এই এলিভেটরটি তৈরি করানো হয়। নির্মাণকারী সংস্থার নাম ওটিস এলিভেটর কম্পানি। ব্রিটিশ আমলে ব্রিটিশ প্রভুরা এই এলিভেটরটি ব্যবহার করেছেন। এটি বর্তমানে ব্যবহার করছেন স্বাধীন দেশের রাজ্যপাল। তবে দু-দুবার এলিভেটরটি সংস্কার করা হয়েছে। ১৯৬৯ সালে প্রথমবার সংস্কার করা হয়। দ্বিতীয়বার আধুনিকীকরণ করা হয় ২০১০ সালে। বলাবাহুল্য, এলিভেটরটি ঐতিহাসিক। ১৮০৩ সালে রাজভবন নির্মিত হয়েছিল। তার ৮৯ বছর পরে রাজভবনে বসানো হয় এই এলিভেটর।